คาดเที่ยววันแม่เงินสะพัด6,500ล้านบาท
ศูนย์วิจัยกสิกรไทยคาดปีนี้คนไทยออกไปท่องเที่ยวหยุดยาวช่วงวันแม่1.6ล้านคนเงินสะพัด6,500ล้านบาท
11 ส.ค. 2554

ศูนย์วิจัยกสิกรไทยคาดปีนี้คนไทยออกไปท่องเที่ยวหยุดยาวช่วงวันแม่1.6ล้านคนเงินสะพัด6,500ล้านบาท
บริษัท ศูนย์วิจัยกสิกรไทย จำกัด คาดการณ์ว่าการเดินทางท่องเที่ยวในประเทศของนักท่องเที่ยวไทยในช่วงวันหยุดวันแม่ปีนี้มีแนวโน้มเพิ่มขึ้นจากช่วงเดียวกันของปีก่อนเกือบร้อยละ 10 โดยมีจำนวนนักท่องเที่ยวประมาณ 1.6 ล้านคน และก่อให้เกิดรายได้ด้านการท่องเที่ยวกระจายไปตามแหล่งท่องเที่ยวต่าง ๆ ทั่วประเทศเพิ่มขึ้นร้อยละ 8 คิดเป็นมูลค่าประมาณ 6,500 ล้านบาท โดยเม็ดเงินส่วนใหญ่สะพัดไปสู่ธุรกิจด้านที่พัก ภัตตาคาร/ร้านอาหาร และร้านจำหน่ายสินค้าของที่ระลึกนักท่องเที่ยว
ทั้งนี้ จากหลายปัจจัยที่เกื้อหนุนด้านการท่องเที่ยวไทย ส่งผลให้ตลาดคนไทยเที่ยวในประเทศตลอดทั้งเดือนสิงหาคม 2554 มีแนวโน้มขยายตัวร้อยละ 7 โดยมีจำนวนนักท่องเที่ยวรวมเกือบ 9 ล้านคน และก่อให้เกิดรายได้ท่องเที่ยวสะพัดตามแหล่งท่องเที่ยวต่าง ๆ ทั่วประเทศคิดเป็นมูลค่าประมาณ 35,000 ล้านบาท เพิ่มขึ้นร้อยละ 9 เมื่อเทียบกับช่วงเดียวกันของปีก่อน ส่วนในช่วงครึ่งหลังของปี 2554 มีแนวโน้มเติบโตต่อเนื่องจากช่วงครึ่งปีแรก ด้วยแรงเกื้อหนุนจากปัจจัยสำคัญโดยเฉพาะสถานการณ์ทางการเมืองที่เริ่มมีเสถียรภาพมากขึ้นตามลำดับหลังจากการเลือกตั้ง ทำให้เกิดความสงบสุขภายในประเทศ ซึ่งเอื้ออำนวยต่อการเดินทางท่องเที่ยวในประเทศ
อย่างไรก็ตาม ด้วยปัจจัยลบที่มากระทบในเรื่องของราคาน้ำมันที่ทรงตัวอยู่ในระดับสูง และราคาสินค้าและบริการต่าง ๆ ที่ปรับตัวสูงขึ้นตามลำดับ ล้วนส่งผลกระทบทำให้พฤติกรรมการเดินทางท่องเที่ยวในประเทศของคนไทยมีแนวโน้มปรับเปลี่ยนไป โดยส่วนใหญ่หันมานิยมเดินทางท่องเที่ยวระยะใกล้มากขึ้น
ศูนย์วิจัยกสิกรไทย คาดการณ์ว่า ตลอดทั้งปี 2554 ตลาดคนไทยเที่ยวในประเทศจะขยายตัวร้อยละ 4 หรืออยู่ที่ประมาณ 105.4 ล้านคน และก่อให้เกิดรายได้ด้านการท่องเที่ยวสะพัดทั่วประเทศคิดเป็นมูลค่าประมาณ 415,000 ล้านบาท เพิ่มขึ้นร้อยละ 3 เมื่อเทียบกับปี 2553 ที่มีคนไทยเดินทางท่องเที่ยวในประเทศ 101.33 ล้านคน และก่อให้เกิดรายได้ด้านการท่องเที่ยวรวมทั้งสิ้น 402,574 ล้านบาท.